REPUBLIKA SRBIJA

NARODNA SKUPŠTINA

Odbor za zaštitu životne sredine

20 Broj: 06-2/326-12

11. decembar 2012. godine

B e o g r a d

ZAPISNIK

11. SEDNICE ODBORA ZA ZAŠTITU ŽIVOTNE SREDINE,

ODRŽANE 11. DECEMBRA 2012. GODINE

Sednica je počela u 14,15 časova.

Sednicom je predsedavala Milica Vojić Marković, predsednik Odbora.

Sednici su prisustvovali članovi Odbora: Aleksandra Tomić, Biljana Ilić Stošić, Konstantin Arsenović, Živojin Stanković i Ivana Dinić.

Sednici Odbora prisustvovali su zamenici članova Odbora: Nevena Stojanović (zamenik Zorana Vasića) i Stefan Zankov (zamenik Željka Sušeca).

Sednici nisu prisustvovali članovi Odbora: Željko Sušec, Zoran Bojanić, Jelena Mijatović, Ana Novković, Judita Popović (niti njihovi zamenici), Zoran Vasić, Gordana Čomić, Ivan Karić, Dejan Nikolić i Ljuban Panić.

Sednici su prisustvovali i: Vladimir Marinković, narodni poslanik, Valentina Đureta, koordinatorka alumni programa Beogradskog fonda za političku izuzetnost, Vladimir Radojičić, menadžer programa javnih politika Fondacije Balkanski fond za lokalne inicijative, Saša Antonijević, programski asistent u Centru modernih veština, Miloš Đajić, predsednik Upravnog odbora Centra modernih veština i Milena Savić Ivanov, šef Banke biljnih gena u Ministarstvu poljoprivrede, šumarstva i vodoprivrede.

Na osnovu člana 72. stav 5, Odbor je održao sednicu bez kvoruma za odlučivanje u cilju obaveštavanja Odbora o pitanjima iz njegovog delokruga, po predloženom

D n e v n o m r e d u :

1. Informacija o rezultatima istraživanja o primeni Zakona o upravljanju otpadom;
2. Informacija o formiranju Zelene grupe;
3. Predlog zakona o potvrđivanju Međunarodnog ugovora o biljnim genetičkim resursima za hranu i poljoprivredu.

Prva tačka dnevnog reda - **Informacija o rezultatima istraživanja o primeni Zakona o upravljanju otpadom**

Valentina Đureta predstavila je Odboru rezultate dva istraživanja o procesu donošenja i primene odluka o upravljanju komunalnim otpadom. Prvo istraživanje sprovedeno je u 26 jedinica lokalne samouprave, u kojima se nalaze centri regionalnih deponija. Istakla je da je situacija različita od opštine do opštine. Utvrđeno je da postoji mali broj deponija i da su deponije u fazi projektovanja ili u izgradnji. Brojni su problemi i slični su u mnogim opštinama (nedostatak sredstava za izgradnju regionalnih deponija i slaba tehnička opremljenost postojećih komunalnih preduzeća). Najveći problem je kapacitet lokalne samouprave, odnosno problem nepostojanja stručnjaka u ovoj oblasti. Prilikom donošenja lokalnih planova upravljanja otpadom, uočeno je da javnost nije bila dovoljno uključena u postupak iznalaženja načina za bolje upravljanje komunalnim otpadom. Primećen je i problem izdavanja malog broja dozvola za sakupljanje sekundarnih sirovina u pojedinim opštinama, kao i sukoba između postojećih komunalnih preduzeća i sakupljača sekundarnih sirovina. Primećeno je da gotovo i da nema primarne selekcije otpada. Komunalna preduzeća bi trebalo da obezbede i kontejnere za separatno odvajanje otpada. To bi dovelo do povećanja naknade za komunalne usluge.

Drugo istraživanje (dubinsko) je sprovedeno u pet odabranih lokalnih samouprava, većih i manjih: Kikinda, Bor, Ivanjica, Kraljevo i Vladičin Han. Uočeno je nedovoljno razumevanje lokalnih vlasti za upravljanje otpadom, nedostatak finansijskih i materijalnih sredstava, kao i da naplata komunalnih usluga nije na zadovoljavajućem nivou. Zaključeno je da postoje četiri modela organizovanja:

1. Međuopštinsko javno preduzeće, koje osnivaju same opštine;
2. Javno-privatno partnerstvo, čiji je osnivač jedna opština ili grad;
3. Regionalno preduzeće, čiji je osnivač jedna opština ili grad i
4. Zajedničko privredno društvo.

Svaki od ovih modela ima svoje prednosti i mane, a najbolje rešenje je četvrti model-zajedničko privredno društvo.

Vladimir Radojičić, generalni sekretar Zelene inicijative, predstavio je rad Zelene inicijative, koju čine 22 organizacije civilnog društva.

Druga tačka dnevnog reda - **Informacija o formiranju Zelene grupe**

Miloš Đajić obavestio je Odbor da je Centar modernih veština 2009. godine inicirao osnivanje Zelene poslaničke grupe, koju je činilo 24 narodna poslanika. Ovom prilikom ponudio je narodnim poslanicima da se osnuje Zelena poslanička grupa i u ovom sazivu. Istakao je prednosti ovakvog organizovanja narodnih poslanika (tematsko okupljanje narodnih poslanika, povezivanje narodnih poslanika sa ekspertima u ovoj oblasti, kontinuirana saradnja sa organizacijama civilnog društva koje se bave ekologijom). Ovaj vid tematskog povezivanja poslanika je postojao u prethodnom sazivu u svim zemljama u regionu, a poslanici Narodne skupštine iz prethodnog saziva bili su povezani sa kolegama iz regiona. Ovakvo organizovanje je dobrovoljno, a predstavnici svih parlamentarnih stranaka se udružuju radi opšteg dobra, a to je zaštita životne sredine. Pisma sa inicijativom za formairanje Zelene poslaničke grupe su poslata svim poslaničkim grupama. Rad ovakve zelene grupe bio bi povezan sa veb portalom, koji bi omogućio narodnim poslanicima da se predstave i komuniciraju na različite teme. U tom cilju predviđena su i dva seminara i okrugli sto sa predstavnicima nevladinih organizacija (februar i mart 2013. godine). Mandat zelene poslaničke grupe je četiri godine.

Treća tačka dnevnog reda - **Predlog zakona o potvrđivanju Međunarodnog ugovora o biljnim genetičkim resursima za hranu i poljoprivredu**

Milena Savić Ivanov, šef Banke biljnih gena, pojasnila je članovima Odbora šta su biljni genetički resursi. Navela je da Međunarodni ugovor o biljnim genetičkim resursima za hranu i poljoprivredu predstavlja međunarodni okvir za očuvanje ovih resursa. Ovim sporazumom uspostavljen je multilateralni sistem da bi sve zemlje imale koristi od svih genetičkih resursa koji su osnova za oplemenjivanje. Kroz sporazum o transferu materijala, sve zemlje potpisnice se obavezuju da će dozvoliti slobodnu razmenu genetičkih resursa. Kratkoročni i direktni korisnici ovog ugovora su ministarstva poljoprivrede zemalja korisnica, koja će primati pomoć u okviru zajedničkog projekta izgradnje kapaciteta, a korisnici na duži rok biće pojedinci i organizacije koji imaju pristup većoj raznolikosti ovih resursa (poljoprivrednici i istraživači). Ovaj ugovor je potpisala Savezna Republika Jugoslavija 1. oktobra 2002. godine.

U diskusiji su učestvovale: Nevena Stojanović, Milena Savić Ivanov i Milica Vojić Marković.

Član Odbora Nevena Stojanović istakla je da ovu priču treba pojednostaviti kako bi se približila građanima, koji bi se na taj način lakše informisali o ovoj temi.

Milica Vojić Marković obavestila je Odbor da će, povodom predstavke grupe građana iz sela Gornji Lajkovac, opština Mionica, u kojoj ukazuju na probleme izazvane postojanjem kamenoloma „Drenovac“, koji je blizu njihovog sela, zatražiti informaciju od inspekcije u Sektoru za kontrolu i nadzor Ministarstva energetike, razvoja i zaštite životne sredine o tome šta je do sada urađeno u cilju zaštite životne sredine povodom rada kamenoloma „Drenovac“, kako bi se tim ljudima pomoglo.

Na inicijativu Nevene Stojanović, Odbor će od Ministarstva poljoprivrede, šumarstva i vodoprivrede zatražiti informaciju o rezultatima inspekcijske kontrole ovogodišnjeg roda kukuruza, kao i informaciju na koji način će se postupati sa kukuruzom za koji je utvrđeno prisustvo većeg nivoa aflatoksina.

Sednica je završena u 15,00 časova.

SEKRETAR PREDSEDNIK

Milica Bašić Milica Vojić Marković